Φασολάδα με μαρούλι και άνηθο
Η Νένα Ισμυρνόγλου χρησιμοποιεί γίγαντες για αυτή την ιδιαίτερη φασολάδα, προτιμότερο Καστοριάς ή Πρεσπών που είναι βραστεροί και με γλυκιά γεύση.
350 γρ. γίγαντες (προτιμάμε Καστοριάς ή «ελέφαντες» Πρεσπών, που είναι γευστικότατοι και βραστεροί), 2 μέτρια ξερά κρεμμύδια, σε ψιλά καρέ, 4 φρέσκα κρεμμυδάκια, ψιλοκομμένα, 2 μεγάλα μαρούλια, χωρισμένα στα φύλλα τους, τα οποία κόβουμε με το χέρι σε μέτρια κομμάτια, 2 ολόκληρα ντοματάκια από κονσέρβα, πολτοποιημένα, 1 κουτ. σούπας μέλι, θυμαρίσιο, χυμός από 1 λεμόνι, 1/2 κουτ. γλυκού ξερό θυμάρι, θρυμματισμένο (ή ξερή μαντζουράνα), τα φύλλα από 1 ματσάκι άνηθο, ψιλοκομμένα, αλάτι, πιπέρι φρεσκοτριμμένο, 100 ml ελαιόλαδο
Μουσκεύουμε τους γίγαντες σε 4 ποτήρια κρύο νερό αποβραδίς (ή για τουλάχιστον 8 ώρες).  Την επόμενη ημέρα τους ξεπλένουμε καλά, τους στραγγίζουμε και τους βάζουμε σε μια μεγάλη κατσαρόλα. Ρίχνουμε 4 φλιτζ. τσαγιού κρύο νερό, προσθέτουμε τα ψιλοκομμένα κρεμμύδια * και αφήνουμε το νερό να πάρει μια βράση σε δυνατή φωτιά. Στη συνέχεια χαμηλώνουμε τη φωτιά και σιγοβράζουμε τους γίγαντες για περίπου 1 ώρα ή ώσπου να μαλακώσουν αρκετά, αλλά να μη μαγειρευτούν τελείως.Δυναμώνουμε τότε ξανά τη φωτιά και ρίχνουμε στην κατσαρόλα τα ψιλοκομμένα φρέσκα κρεμμυδάκια και τα κομμάτια του μαρουλιού και νοστιμίζουμε με αλάτι και πιπέρι.Μόλις το νερό ξαναπάρει βράση, χαμηλώνουμε τη φωτιά στο μέτριο προς χαμηλό, σκεπάζουμε την κατσαρόλα με το καπάκι της, για να μη διαφεύγουν οι νόστιμοι υδρατμοί, και συνεχίζουμε το μαγείρεμα για περίπου 15 λεπτά.Σε ένα μπολάκι ρίχνουμε τα πολτοποιημένα ντοματάκια, το μέλι, το ελαιόλαδο και το χυμό λεμονιού, χτυπάμε καλά με ένα πιρούνι και προσθέτουμε το θυμάρι (ή τη μαντζουράνα) και τον άνηθο. Ρίχνουμε το μείγμα στην κατσαρόλα, ανακατεύουμε, μαγειρεύουμε για 1 - 2 λεπτά ακόμη και αποσύρουμε. Δοκιμάζουμε το αλατοπίπερο και σερβίρουμε την ιδιαίτερη αυτή φασολάδα ζεστή ή χλιαρή.
Μαρούλι,Φασόλια,Νηστίσιμα